Bølgerne gik højt i går, da der var demonstration ude foran det udskældte Jobcenter på Lærkevej i København.

En taler ved demonstrationen, næstformand i Landsforeningen for socialpædagoger, Jan Hoby, fik integrations- og beskæftigelsesborgmesteren i København, Anna Mee Allerslev (R), der også var til stede til demonstrationen, op i det røde felt.

- De [medarbejderne, red.] er socialiseret ind i det brutale system, som politikere har skabt gennem reformer. De har et ansvar. Det er ikke sådan, at du kan stå inde ved gasovnen i Auschwitz og sige; jeg er bare almindelig administrativ medarbejder, tordnede Jan Hoby til demonstranternes jubel i en tale, hvor også også især politikere fra Socialdemokratiet og det Radikale Venstre fik adskillige bredsider.

Sammenligningen fik borgmesteren til at gribe megafonen og bede demonstranterne om at rette vreden mod politikere frem for medarbejderne på landets jobcentre.

Årsagen til demonstrationen var den dødssyge Vladimira Kristensen på 63, der skulle til møde på jobcentret efter tyve år som uarbejdsdygtig. Til mødet var det nødvendigt med en briks for at Vladimira Kristensen kunne ligge ned undervejs.

Jobcentre er som Guantanamo-lejren

Efterfølgende har Anna Mee Allerslev også lagt et opslag på Facebook, hvor hun kritiserede Jan Hobys sammenligning. Men det får ham ikke til at ændre mening.

- Jeg står ved den sammenligning. Den er hård, men det er også en umenneskelig behandling vores medborgere bliver budt på jobcentre som resultat af bøddelloven, som SR-regeringen vedtog, siger han.

Du siger, at medarbejderne på et jobcenter har et ansvar, og at det er ligesom fangevogtere i Auschwitz, der stod ved gasovnen. Det lyder voldsomt - hvad mener du med det?

- Det kommer an på, hvordan du opfatter jobcentrenes funktion i dag. De er jo blevet til et svar på Guantanamo-lejren, hvor der er tale om psykisk og fysisk tortur. Der er tale om inhumane og krænkende forhold. Min pointe er, at den inhumane sagsmishandling, hvor folk parkeres på ressourceforløb i årevis, der er det godt nok politikerne, som har vedtaget det, men man kan ikke fratage den enkelte sagsbehandler for ansvar, siger Jan Hoby.

Brænder for at hjælpe borgere

Anna Mee Allerslev er dybt forundret over, at Jan Hoby fastholder nazi-sammenligningen.

- Det undrer mig, at han synes, det er en retfærdig sammenligning. Jeg vil ikke finde mig i, at han som fagboss går ud og kritiserer medarbejdere og sammenligner dem med nazister. Jan Hoby er magtfuld og hjemmevant i det politiske system, og det er helt uhørt, at en mand i hans position kan finde på det. Medarbejderne er engagerede, kompetente og brænder for at hjælpe borgerne, siger Anna Mee Allerslev til Avisen.dk.

- Jeg håber, at Landsforeningen for socialpædagoger vil gå ud og lægge afstand til hans udtalelser. Det samme håber jeg de partier, der var til stede ved demonstrationen, vil gøre, siger hun.

Sammenligning aldrig i orden

Siden i går har borgmesterens Facebook glødet og flere skriver, at sammenligningen er på sin plads.

Til dem gentager Anna Mee Allerslev sit budskab fra demonstrationen.

- Jeg kan også se, at flere af jer gentager stemningen fra i går og skriver, at det er i orden at sammenligne medarbejderne med nazisterne og Auschwitz her i kommentarerne. Men det er ikke i orden. Hverken over for medarbejderne eller de mange millioner jøder, der døde i koncentrationslejrene under 2. Verdenskrig, skriver hun.

Trump-spin

Jan Hoby kalder de opslag, som Anna Mee Allerslev har lagt på Facebook, for "Trump-spin", der skal fjerne fokus fra "systematiske lovbrud".

Trump-spin eller ej. Er der ikke en verden til forskel på at være sagsbehandler på et jobcenter og være KZ-fangevogter og en del af et af verdenshistoriens største folkemord? Er det ikke at stramme skruen?

- Nej. Hvis du ser nogen mennesker blive krænket, tævet og få ødelagt deres liv uden at reagere, så er det egentlig ligemeget, hvad situationen er. Det er et hårdt, men nødvendigt billede. Auschwitz var bare et eksempel på, at her var der nogle mennesker, som opfattede, at de blot havde en administrativ funktion og bare gjorde, hvad de fik besked på, siger han.

Til Avisen.dk kalder Anna Mee Allerslev Jan Holbys Trump-bemærkning for et 'desperat forsøg'.

- Hvis der er nogen, der prøver at Trump-spinne i denne sag, så er det Jan Hoby. Bemærkningen må stå for hans egen regning, siger hun.

Ønsker civil ulydighed

Jan Hoby, Anna Mee Allerslev sagde jo netop i går ved demonstrationen, at man skal rette en vrede mod politikerne frem for medarbejderne. Har hun ikke en pointe?

- Politikerne er problemet, men det ændrer ikke på, at de ansatte på jobcentrene skal tage bladet for munden, rejse sig op og bruge civil ulydighed for at kræve ordentlige arbejdsvilkår. Men jeg har ikke hørt et kny fra hverken medarbejdere på jobcenter Lærkevej eller andre jobcentre. Når de ikke gør, hvad de er sat i verden for, nemlig at varetage borgernes tarv, så tier det, siger han.

På samme måde som fangevogtere i Auschwitz?

- På samme måde som fangevogtere i Auschwitz og alle andre, der blot ser til frem for at gøre noget. Og det er der ellers rig mulighed for. Vi lever ikke i Nordkorea, Syrien eller Putins Rusland, hvor man får et nakkeskud ude i baglokalet, hvis man ytrer sig kritisk.

Vladimira Kristensen, hvis sag var omdrejningspunkt for selve demonstrationen, endte med efter tyve år at blive indstillet til førtidspension.